## La Generalitat destina prop d’un milió d’euros a les entitats ciutadanes i veïnals per a impulsar la participació ciutadana

*** Les sol·licituds es poden presentar entre el 23 d’abril i el 21 de maig**

La Generalitat ha convocat les subvencions destinades a les entitats ciutadanes i veïnals de la Comunitat Valenciana, ajudes que compten amb una dotació pròxima al milió d’euros en 2025 per a enfortir la participació ciutadana en l’àmbit de l’associacionisme. A més d’esta quantitat inicial, es fixa una quantia addicional màxima de 750.000 euros condicionada a la declaració de disponibilitat de crèdit.

Esta convocatòria d’ajudes al foment de la participació per part de les entitats ciutadanes inclou dos modalitats en 2025, tal com ha publicat el [Diari Oficial de la Generalitat Valenciana (DOGV)](https://dogv.gva.es/es/resultat-dogv?signatura=2025/11424).

En primer lloc, les ajudes estan orientades als projectes que desenrotllen les entitats ciutadanes de la Comunitat Valenciana. A estes subvencions podran accedir les confederacions i federacions d’associacions, siga quin siga el seu àmbit territorial, les fundacions i associacions d’àmbit autonòmic i les de rang inferior a l’autonòmic.

La segona modalitat es dirigix a les propostes de les entitats veïnals. Esta línia específica per al teixit associatiu veïnal està destinada a les confederacions i federacions d’associacions veïnals, siga quin siga el seu àmbit territorial, tant autonòmic i també les de rang inferior a l’autonòmic.

**Objectiu de les ajudes**

Les accions que poden accedir a estes ajudes han de complir una sèrie de requisits entre els quals s’inclouen que siguen iniciatives orientades a la formació i informació en matèria de participació ciutadana i foment de l’associacionisme, així com al foment de la transparència, per a afavorir una major relació de les entitats ciutadanes amb el seu entorn i la millora de la qualitat de vida dels associats i associades, els col·lectius representats i la ciutadania.

Al seu torn, es preveuen també les encaminades a l’impuls de la participació de les persones associades en el dia a dia de l’entitat i la transparència de les seues actuacions, així com les que fomenten l’associacionisme, la col·laboració entre associacions o el treball en xarxa amb altres entitats per a l’assoliment d’interessos comuns i optimització de recursos, mitjans i informació.

Per a aconseguir estos objectius se subvencionaran activitats com cursos de formació, seminaris, jornades o congressos en matèria de participació ciutadana, així com la formació per a la millora del funcionament de les entitats existents.

També es podran destinar estes ajudes al disseny, execució i manteniment d’instruments o ferramentes que afavorisquen la participació ciutadana de l’entitat sol·licitant, com  xarxes ciutadanes, plataformes digitals o trobades associatives, així com en accions de la mateixa entitat. Al seu torn, s’inclouen les tasques d’assessorament a la ciutadania relacionades amb la participació ciutadana, a més dels processos d’educació per a la participació, tant formal com no formal.

La subvenció màxima per projecte, tant en el cas d’entitats ciutadanes com veïnals, serà de 30.000 euros per a confederacions, federacions d’associacions, siga quin siga el seu àmbit territorial, així com fundacions i associacions d’àmbit autonòmic. En el cas d’associacions i fundacions d’àmbit inferior a l’autonòmic la quantia màxima serà de 8.000 euros per projecte. Cada entitat ciutadana només podrà presentar una única sol·licitud a la present convocatòria de subvencions.

El termini per a presentar les sol·licituds començarà demà 23 d’abril i finalitzarà el pròxim 21 de maig. El procediment es fa exclusivament de manera electrònica en la [seu electrònica de la Generalitat](http://www.gva.es/es/inicio/procedimientos?id_proc=16280).

Fecha: 22/04/2025